Ono što Hrvati obilježavaju kao proslavu velike pobjede u Domovinskom ratu, kao Dan pobjede i domovinske zahvalnosti, Srbija obilježava kao “Dan sjećanja na prognane i poginule”. Središnja komemoracija održana je u nedjelju pred manastirom na Fruškoj Gori. Tamo su se između ostalog našli Milorad Pupovac i Vojislav Stanimirović.

”Posebno veliki pozdrav za predstavnike Srpskog narodnog vijeća iz RH…”, rekao je Aleksandar Vučić, predsjednik Srbije. Pola sata trajalo je njegovo obraćanje i bilo je tu svega: ”Večeras neki slave sladostrasno, slavodobitno. Uz pjesme u kojima veličaju ustaške, nacističke pozdrave, uz pjesme u kojima nam prijete da će nas stići njihova ruka i preko Drine u Srbiji. (…) Mali su i Dunav i Sava, nedovoljno široki i duboki da prime sve srpske suze od prije 24 godine. (…) ‘Mi smo jedini koji smo prihvatili to da su i neki od naših ljudi počinili zločine i s njima se obračunali, a svi drugi uradili su samo jednu stvar: za sve su gledali kako i na koji način da okrive Srbe”, ustvrdio je Vučić, prenosi dnevnik.hr.

“Oluja” se prema Srbima više nikada neće ponoviti, o tome neka nitko ne sanja. Ako je u Hrvatskoj spremaju za nekog drugog – to je već njihov problem. Srbima nemojte prijetiti”, ocijenio je danas srbijanski ministar obrane Aleksandar Vulin, reagirajući na izjavu hrvatskog kolege Damira Krstičevića da je hrvatska vojska spremna za nove “Oluje”.

Vulin je, kako se navodi u priopćenju Ministarstva obrane, rekao da “ne postoji zemlja na svijetu koja se raduje protjerivanju svojih državljana”, te da “ne postoji zemlja u Europi koja se još drži fašističke ideologije i prakse kao što to čini Hrvatska”.

“Slaviti zločinačku ‘Oluju’ mogu samo oni kojima je normalno da se polažu vijenci na grobove ustašama i kojima je normalno da se ne poštuje ni Ustavni sud, samo ako je omogućio uporabu ćirilice”,, rekao je Vulin. “Srbija ne želi ni pedalj Hrvatske, a sve manje je žele i Hrvati koji je masovno napuštaju”, naveo je Vulin u izjavi koju prenosi Ministarstvo obrane.

>Dr. sc. Davor Marijan: I dalje ćemo slušati retoriku Aleksandra Vučića jer je on sudionik jednog propalog projekta

Potpredsjednica Vlade Srbije i ministrica prometa, građevinarstva i infrastrukture Zorana Mihajlović rekla je kako “nije sigurna da itko može napredovati i graditi svoju sreću na suzama i stradanju drugog naroda”.

Komentirajući obilježavanje obljetnice “Oluje” u Hrvatskoj i izjave hrvatskih dužnosnika, Mihajlović je rekla da je to “za Srbiju tužan dan kojeg se srpski narod sa pravom sjeća i obiljležava ga”.

Mihajlović je dodala kako “nije od onih koji su se sada sjetili da im je žao što nisu uzeli puške i krenuli na Srbe”, aludirajući na izjavu predsjednice Hrvatske Kolinde Grabar-Kitarović da se htjela uključiti u Domovinski rat, ali nije zbog obveza u Ministarstvu.

“Hoćemo sačuvati sjećanje na stradanje srpskog naroda u ‘Oluji’. Ali, kao što nikada nećemo zaboraviti ‘Oluju’, želimo ići naprijed i graditi dobre susjedske odnose sa svima, jer je to u interesu našeg naroda i bolje budućnosti”, rekla je Mihajlović.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/hina/dnevnik.hr